Za početak će svaki Zagrepčanin dobiti državni e-mail sandučić preko kojeg će moći komunicirati s državom, dobiti domovnicu, rodni list, vjenčani list i druge dokumente po koje su do sad morali obilaziti šaltere državnih službi.

Od iduće godine zaživjet će 20 godina star plan po kojem građani više neće trebati nositi potvrde o prebivalištu, rodne listove, vjenčane listove i slične dokumente od jednog državnog šaltera do drugog izjavio je konferenciji Telecom Arena pomoćnik ministra Uprave za eHrvatsku Darko Parić.

On je istaknuo da su uspjeli otkloniti glavni problem, a to su interesi feuda unutar državne uprave i javnog sektora koji su kočili sustav. Pojašnjava da na projektu zajednički radi niz ministarstava, razne agencije te dvije državne tvrtke APIS IT i Fina.

"Do jeseni ćemo staviti u pogon sustav koji će raditi na principu e-bankarstva i e-maila, odnosno svakom će korisniku ponuditi unificirani elektronički poštanski sandučić preko kojeg će građani komunicirati s državom, a od 1. siječnja iduće godine taj bi sustav trebao ići u produkciju", kaže Parić.

Navodi da će tu mogućnost prvi dobiti Zagrepčani budući su u glavnom gradu podaci najbolje uređeni. Naime, Vlada je već definirala koji su temeljni registri, odnosno državne baze podataka koje u idućih tri do šest mjeseci moraju biti povezani na taj novi državni IT sustav. Nadalje, odredila je i koja državna tijela moraju svoje usluge ponuditi na tom sustavu. Parić nije želio ići u detalje. Spomenuo je tek da je cilj da građani mogu u takvom novom sustavu vidjeti tko im je liječnik, poreznu karticu, plaću, davanje, a od iduće godine bi preko toga imali i e-osobnu iskaznicu

"U idućih dvadesetak dana očekuje se da će Vlada sve to i formalno zaokružiti, a sve kako bi građanima omogućili da napokon prestanu služiti službenicima na šalterima i da okrenemo priču, da oni poćnu služiti građanima", zaključuje Parić.